Diari Oficial de la Generalitat Valenciana


Sumari del DOGV 6217, del 02-03-2010 (2010/2350)

ORDRE 3/2010, de 26 de febrer, de la Conselleria d'Indústria, Comerç i Innovació, per la qual s'aproven les bases reguladores de les ajudes del Pla Prever Comunitat Valenciana 2010.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   6217

Data del DOGV
:   02-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/2350


Data del document
:   26-02-2010

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * suport econòmic
    * estalvi d'energia
    * vehicle no contaminant
    * legislació
    * indústria de l'automòbil
    * ajuda a la indústria
    * lluita contra la contaminació

ORDRE 3/2010, de 26 de febrer, de la Conselleria d'Indústria, Comerç i Innovació, per la qual s'aproven les bases reguladores de les ajudes del Pla Prever Comunitat Valenciana 2010. [2010/2350]  
La Generalitat desenvolupa diferents mesures per a fomentar l'estalvi i l'eficiència energètics, així com la reducció de les emissions de gasos causants de l'efecte hivernacle. El Pla Prever Comunitat Valenciana 2010 s'emmarca en eixa tasca i pretén continuar estimulant la substitució de vehicles d'una certa antiguitat per d'altres menys contaminants.  
Atesa la conjuntura econòmica d'este moment, caracteritzada pel fort afebliment de la demanda interna, i també en el marc d'una política tendent a potenciar mesures de foment de l'estalvi i l'eficiència energètics i de reducció de gasos causants de l'efecte hivernacle, el Consell ha decidit continuar donant suport a la renovació del parc automobilístic, al mateix temps que contribuïx a la consecució d'una major protecció mediambiental. Es pretén mantenir l'impuls generat amb la mesura, i vistos els favorables resultats obtinguts des de l'inici d'esta, apreciació en la qual coincidixen tots els agents econòmics implicats, estendre'n els efectes.  
En este context, es posa en marxa el Pla Prever Comunitat Valenciana 2010 amb la finalitat de modernitzar el parc de vehicles i impulsar així la substitució de vehicles antics per d'altres menys contaminants, la reducció d'emissions de CO(i el foment de l'estalvi energètic; tot això emmarcat en l'objectiu global de dinamitzar l'activitat econòmica, a través de l'augment del consum, el suport al sector i el manteniment de l'ocupació.  
Per la seua banda, el Reial Decret 2.031/2009, de 30 de desembre (BOE 8 de gener de 2010) regula la concessió directa de subvencions per a l'adquisició de vehicles, Pla 2000E de suport a la renovació del parc de vehicles, que resulta d'aplicació en tot el territori nacional i que es dicta a l'empara del que s'ha disposat en l'article 149.1.13 de la Constitució, que atribuïx a l'Estat la competència per a dictar les bases i la coordinació de la planificació general de l'activitat econòmica.  
L'especificitat de l'activitat objecte de suport -l'adquisició de vehicles en substitució d'altres més contaminants- i les raons existents d'interés social i econòmic no permeten promoure la concurrència pública, per la qual cosa ha d'acudir-se al procediment de concessió directa, cosa que justifica que les ajudes del Pla Prever Comunitat Valenciana 2010 s'enquadren en el supòsit previst en l'article 22.2 c) de la Llei 38/2003, de 17 de novembre, General de Subvencions. Estes ajudes s'establixen com un dret del peticionari que reunisca les condicions per a la concessió, per la qual cosa, pel simple fet de reunir els requisits subjectius i portar a cap l'activitat regulada com a subvencionable, adquirix el dret a la percepció de la subvenció, sempre dins dels límits temporals i pressupostaris que es fan constar en les bases.  
L'article 47.11 del Text Refós de la Llei d'Hisenda Pública de la Generalitat preceptua que els consellers corresponents establiran, en cas que no n'hi haja i prèviament a la disposició dels crèdits, les oportunes bases reguladores de la concessió. Les esmentades bases s'aprovaran mitjançant ordre, després de l'informe previ dels serveis jurídics corresponents, i seran objecte de publicació en el Diari Oficial de la Comunitat Valenciana. El dit procediment d'aprovació resulta igualment d'aplicació a les bases reguladores de les subvencions previstes en el paràgraf c) de l'apartat 2 de l'article 22 de la Llei de Subvencions.   
Per tot això, i fent ús de les facultats atribuïdes per l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,  
ORDENE  
Article 1. Objecte   
La present ordre té per objecte aprovar les bases per a la concessió directa d'ajudes destinades a incentivar l'adquisició de vehicles nous, així com la substitució de vehicles antics per altres menys contaminants, com a mesura de foment de l'estalvi i l'eficiència energètics i de reducció de les emissions de gasos causants de l'efecte hivernacle.  
Article 2. Finançament  
1. Les ajudes previstes en la present ordre es finançaran a càrrec de la secció 11, programa 722.20, capítol VII, línia SP001000, per un import global màxim de 5.000.000 d'euros. D'este import total, un màxim d'1.5000.000 euros es destinaran al finançament de les ajudes previstes en la disposició transitòria única. Esta última quantitat no es computarà a l'efecte del càlcul del prorrateig previst en l'article 12.   
2. Este import podrà resultar incrementat segons les disponibilitats pressupostàries.  
Article 3. Règim de concessió  
Les ajudes previstes en la present ordre es concediran de forma directa, de conformitat amb l'article 22.2 c) de la Llei 38/2003, de 17 de novembre, General de Subvencions, per la necessitat urgent de dinamitzar el mercat de vehicles i reactivar el sector en l'actual context econòmic davant el retrocés de les matriculacions produïdes, així com per a afavorir la renovació del parc de vehicles per altres més segurs i menys contaminants. Açò permet apreciar la concurrència de les raons d'interés públic, social i econòmic que, amb caràcter excepcional, el mencionat article considera que justifiquen l'aplicació de l'esmentat procediment de concessió directa.  
Article 4. Actuacions subvencionables  
1. Se subvencionarà l'adquisició de vehicles de primera matriculació de categoria M1 (vehicle automotor per a transport de passatgers i que no continga més de 8 seients a més del seient del conductor) que complisquen una de les característiques següents:  
- Emissions de CO2 no superiors a 120 gr/km.  
- Emissions de CO2 no superiors a 149 gr/km i a més incorporen sistemes de control electrònic d'estabilitat i detectors presencials de places davanteres.  
- Emissions de CO2 no superiors a 149 gr/km i que a més incorporen un catalitzador de tres vies per a vehicles de gasolina o dispositius EGR de recirculació de gasos d'escapament per a vehicle dièsel.  
2. També es considerarà subvencionable l'adquisició de vehicles usats, sempre que el vehicle adquirit no supere els cinc anys d'antiguitat comptats des de la primera matriculació i que siga de la categoria M1.  
3. El preu del vehicle adquirit no superarà els 30.000 euros, IVA inclòs.  
4. Serà requisit imprescindible la baixa definitiva mitjançant certificat de destrucció a través d'un centre autoritzat d'un altre vehicle M1 o N1, que siga propietat del beneficiari, i que tinga un quilometratge superior a 250.000 quilòmetres o una antiguitat mínima de deu anys comptats des de la primera matriculació definitiva.   
Article 5. Beneficiaris   
1. Podran ser beneficiaris de les ajudes totes les persones físiques que residisquen a la Comunitat Valenciana. També podran ser beneficiaris els treballadors autònoms i els empresaris individuals i les societats mercantils qualificats com a pimes o microempreses, que exercisquen la seua activitat a la Comunitat Valenciana.  
2. Als efectes de les ajudes regulades en esta ordre s'entendrà per pimes aquelles empreses que reunisquen els requisits següents:  
a) Que ocupen menys de 250 persones.  
b) Que el seu volum de negocis anual no excedisca de 50 milions d'euros o que el seu balanç general anual no excedisca de 43 milions d'euros.  
3. En la categoria de pime, es definix una microempresa com aquella que ocupa menys de 10 persones i el volum de negocis anual de la qual o el balanç general anual de la qual no supera els 2 milions d'euros.  
4. El còmput dels efectius i límits assenyalats, en el cas d'empreses associades o vinculades, s'efectuarà tal com disposa l'annex I «Definició de PIME» del Reglament (CE) núm. 800/2008 de la Comissió, de 6 d'agost de 2008, Reglament general d'exempció per categories (DOUE L 214/3, de 9 d'agost de 2008).  
5. No podran obtenir la condició de beneficiaris aquells en qui concórreguen les circumstàncies previstes en l'article 13.2 de la Llei 38/2003, de 17 de novembre, General de Subvencions.  
Article 6. Quantia de les ajudes  
1. L'import de les ajudes per adquisició de vehicles nous i per adquisició de vehicles usats serà de 500 euros.  
2. Les ajudes atorgades per la present ordre a pimes i a treballadors autònoms tenen caràcter de minimis d'acord amb el que s'ha establit en el Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5, de 28 de desembre de 2006). En conseqüència, les ajudes previstes en la present ordre no cal que siguen notificades a la Comissió Europea, en no reunir els requisits de l'antic article 87 del TCE, actualment article 107 del Tractat de funcionament de la Unió Europea, perquè s'acullen al reglament abans esmentat.  
3. Les ajudes concedides a les persones físiques que no desenvolupen activitat econòmica no cal que siguen notificades o comunicades a la Comissió Europea per no reunir els requisits de l'apartat 1 de l'antic article 87 del TCE, actualment article 107 del Tractat de funcionament de la Unió Europea, atés que no falsegen ni amenacen de falsejar la competència, ni afavorixen determinades empreses o produccions.  
4. Queden excloses com a beneficiàries de les ajudes les empreses que operen en els sectors inclosos en l'article 1.1 del reglament de minimis abans esmentat.  
5. En tot cas, l'import d'estes ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros, o a 100.000 euros en el cas que l'empresa opere en el sector del transport per carretera.  
6. Les ajudes per a l'adquisició d'un vehicle previstes en la present ordre s'atorgaran una sola vegada, sense que siga possible duplicitat en cas de successives transmissions del mateix vehicle.  
Article 7. Documentació a presentar pels sol·licitant  
1. Els sol·licitants que tinguen la condició d'empresaris individuals i les societats mercantils qualificats com a pimes o microempreses hauran de presentar la documentació següent:  
a) Documentació acreditativa i identificadora del sol·licitant i, si és el cas, del representant legal.  
b) Declaració responsable relativa al compliment dels requisits establits en els apartats 2, 3 i 4 de l'article 5.  
c) Declaració responsable del compliment de la normativa sobre integració laboral de persones amb discapacitat o, si és el cas, d'estar-ne exempt.  
d) Declaració responsable sobre les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara; o, si és el cas, declaració de no haver-ne rebuda cap.  
e) Declaració responsable de les ajudes rebudes per als mateixos costos subvencionables, a fi de comprovar que no se superen els límits de l'article 2.5 del reglament de minimis esmentat.  
f) Declaració responsable que l'empresa no es troba en els supòsits previstos en l'article 6.4 de la present ordre.  
g) Declaració censal d'alta o últim rebut de l'IAE.  
2. Els sol·licitants que tinguen la condició de treballadors autònoms hauran de presentar la documentació següent:  
a) Còpia del DNI/NIE.  
b) Declaració censal d'alta o últim rebut de l'IAE.  
c) Declaració responsable sobre les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebuda cap.  
d) Declaració responsable de les ajudes rebudes per als mateixos costos subvencionables, a fi de comprovar que no se superen els límits de l'article 2.5 del reglament de minimis esmentat.  
e) Declaració responsable que l'empresa no es troba en els supòsits previstos en l'article 6.4 de la present ordre.  
3. La resta de persones físiques hauran de presentar els documents següents:  
a) Còpia del DNI/NIE.  
b) Certificat d'empadronament.  
c) Declaració que el vehicle l'adquisició del qual se subvenciona no es destina a la realització de cap activitat econòmica.  
d) Declaració responsable de les ajudes rebudes per als mateixos costos subvencionables.  
4. Tots els sol·licitants hauran de presentar els documents següents:  
a) Declaració responsable que el sol·licitant no és deutor de la Generalitat per reintegrament de subvencions.  
b) Declaració responsable de no estar sotmés a les altres prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions.  
c) Còpia del certificat de destrucció del vehicle al final de la seua vida útil, expedit per un centre autoritzat de tractament de vehicles, acompanyat de declaració responsable del sol·licitant sobre el quilometratge del vehicle destruït, en el cas que este tinguera una antiguitat inferior a deu anys.  
d) Certificats expedits per l'Agència Estatal d'Administració Tributària, per la Tresoreria General de la Seguretat Social i per la Conselleria d'Economia, Hisenda i Ocupació que acrediten el compliment pel sol·licitant de les seues obligacions tributàries i amb la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, i en els articles 18 i 19 del Reial Decret 887/2007, de 21 de juliol, pel qual s'aprova el Reglament de la Llei General de Subvencions, en els casos que la subvenció a percebre supere els 1.803,04 euros.  
e) Declaració responsable de mantenir la propietat del vehicle durant un període de dos anys.  
f) Declaració responsable que l'agent de vendes li ha aplicat el descompte corresponent al Pla Prever Comunitat Valenciana 2010.  
Article 8. Entitat col·laboradora   
1. D'acord amb el que s'ha disposat en l'article 12 de la Llei 38/2003, de 17 de novembre, General de Subvencions, per a la gestió de les ajudes es comptarà amb una entitat col·laboradora que lliurarà els fons públics als beneficiaris i complirà el que s'ha previst en l'article 15 de la mateixa llei. Per a això, la Conselleria d'Indústria, Comerç i Innovació subscriurà un conveni de col·laboració amb l'entitat que haja resultat seleccionada per la Secretaria General d'Indústria del Ministeri d'Indústria, Turisme i Comerç per a la gestió del Pla 2000E de suport a la renovació del parc de vehicles durant l'any 2010, en procediment sotmés als principis de publicitat, concurrència, igualtat i no-discriminació; tot això basant-se en els criteris d'eficiència i servici als ciutadans i als principis de cooperació i col·laboració entre administracions públiques recollits en l'article 3 de la Llei 30/1992, de Règim Jurídic de les Administracions Públiques i del Procediment Administratiu Comú. L'esmentat conveni se subscriurà en els termes i amb els requisits que establix l'article 16 de la Llei de Subvencions.  
2. La gestió d'ajudes per part de l'entitat col·laboradora no comportarà cap compensació econòmica a càrrec de l'administració. Tampoc s'exigirà la presentació de garanties per part de l'entitat col·laboradora en el supòsit previst en l'apartat següent.   
3. La transferència de fons de la Conselleria d'Indústria, Comerç i Innovació a l'entitat col·laboradora perquè esta efectue el pagament de les ajudes podrà realitzar-se anticipadament, en este cas serà procedent el reintegrament de les quantitats no justificades.  
Article 9. Agents de vendes  
Podran actuar com a agents de vendes les persones físiques i jurídiques que realitzen una activitat de comerç al detall de vehicles terrestres en un establiment obert al públic a la Comunitat Valenciana. A este efecte, els esmentats agents ompliran un document d'adhesió, a través de l'aplicació informàtica de gestió, on constaran les condicions que han de complir i els requisits que han d'acreditar documentalment. Al llistat dels agents de vendes adherits es podrà accedir a través de la pàgina web de la Generalitat.  
Una vegada que l'agent de vendes s'ha registrat en el sistema i ha subscrit conveni amb l'entitat col·laboradora, està obligat a complir les obligacions que s'especifiquen en el dit conveni. L'entitat col·laboradora podrà rescindir el conveni en cas d'incompliment per part de l'agent de vendes, sense perjudici de les responsabilitats administratives en què estos hagen pogut incórrer.  
L'agent de vendes serà responsable que els documents que incorpore com a justificació del descompte realitzat són els exigits en les convocatòries d'ajudes, de la veracitat de les dades numèriques que proporciona i de verificar la firma i la identitat del beneficiari en la sol·licitud i en els documents de declaració com a pime, autònom o ciutadà.  
Article 10. Termini per a presentació de sol·licituds  
1. El termini de sol·licitud s'iniciarà l'endemà de la publicació de la present ordre i finalitzarà el 30 de setembre de 2010, o en el moment d'esgotament de l'import global màxim que consta en l'article 2 o els seus successius increments. No obstant això, les ajudes podran sol·licitar-se per a les adquisicions de vehicles que es registren en el sistema telemàtic de gestió a partir de l'1 de gener de 2010, sense perjudici del que s'ha disposat en la disposició transitòria única de la present ordre.  
2. Si l'esgotament de la dotació pressupostària tinguera lloc amb anterioritat al 30 de setembre de 2010, es procedirà a la publicació de l'esmentada circumstància en el Diari Oficial de la Comunitat Valenciana, tal com establix l'article 47.11, paràgraf 2n del Text Refós de la Llei d'Hisenda Pública de la Generalitat Valenciana.  
Article 11. Procediment d'actuació  
1. Les ajudes objecte d'este pla es canalitzaran a través de l'entitat col·laboradora i els agents de venda, d'acord amb el següent procediment:   
a) El comprador es dirigirà a un agent de vendes i elegirà un dels vehicles previstos en l'article 4. A fi de tramitar la sol·licitud de subvenció haurà de facilitar a l'agent de vendes la documentació que es detalla en l'article 7.  
b) L'agent de vendes, després de comprovar que el comprador complix els requisits per a ser beneficiari de la subvenció, descomptarà del preu final del vehicle l'import establit com a ajuda en l'article 6 i es responsabilitzarà, si és el cas, de retirar el vehicle substituït i lliurar-lo per a la correcta gestió com a residu a un centre autoritzat de tractament. L'esmentat descompte haurà d'aparéixer en la factura.  
c) L'agent de vendes omplirà la sol·licitud normalitzada i la imprimirà en dos exemplars perquè la firme el sol·licitant; li farà lliurament d'un dels exemplars i la trametrà telemàticament a l'entitat col·laboradora a través de l'aplicació informàtica de gestió, juntament amb la documentació aportada pel comprador, còpia o duplicat de la factura de venda, fitxa tècnica del vehicle adquirit i certificat de destrucció del vehicle emés pel centre autoritzat de tractament corresponent, acompanyat d'un informe de l'agent de vendes en què conste el quilometratge del vehicle substituït en el cas que este tinga una antiguitat inferior a deu anys.  
d) La factura de venda haurà d'incloure com a mínim:   
- Data de venda.  
- Dades de l'agent de vendes (nom i cognoms o denominació social, NIF/CIF, domicili i segell original).  
- Dades del beneficiari (nom i cognoms o denominació social, NIF/CIF, domicili i telèfon de contacte).  
- Dades del vehicle (marca i model).  
El descompte corresponent es farà després d'aplicar l'IVA i perquè en quede constància s'especificarà en una línia el concepte «Descompte Pla Prever Comunitat Valenciana 2010».   
2. No obstant això, podran registrar-se totes aquelles operacions la documentació de les quals estiga completa a falta únicament de la matriculació del vehicle nou, si bé el pagament de l'ajuda es farà una vegada que s'haja justificat la matriculació.  
Article 12. Pagament de les ajudes  
1. Rebudes les sol·licituds juntament amb la corresponent documentació, l'entitat col·laboradora verificarà que es complixen tots i cada un dels requisits que s'establixen en estes bases perquè el beneficiari tinga dret a la percepció de la subvenció per concessió directa i procedirà al pagament a l'agent de vendes del descompte, equivalent a l'import de la subvenció, prèviament aplicat per estos.   
2. L'entitat col·laboradora presentarà mensualment a la Conselleria d'Indústria, Comerç i Innovació informe justificatiu de les operacions realitzades per cada agent de vendes, els fons públics aplicats a cada operació i la documentació justificativa que reunixen els requisits exigits en el Pla Prever, així com la justificació dels pagaments realitzats.  
3. En el cas que el beneficiari no reunisca els requisits exigibles per a la percepció de la subvenció i l'agent de vendes no haguera complit diligentment les seues obligacions de comprovació i tramitació, serà responsabilitat d'este la recuperació del descompte equivalent a l'import de la subvenció aplicat al comprador.  
4. Quan l'entitat col·laboradora detecte que s'ha aplicat un 70 per 100 de la dotació pressupostària reflectida en l'article 2, i en quede només un 30 per 100, haurà de prorratejar-se entre cada agent de vendes un percentatge equivalent als fons que cada un haja aplicat fins a la data. L'entitat col·laboradora haurà de comunicar a cada agent de venda els fons que li queden disponibles per a aplicar les ajudes previstes en la present ordre fins a la finalització del pla, i impedirà, a partir d'este moment, el registre de nous agents de vendes.  
5. El càlcul de prorrateig del 30 per 100 es farà proporcionalment als expedients que cada agent de vendes haja introduït en el sistema de gestió habilitat per a això, on estan inclosos els que estiguen pendents de matriculació del vehicle adquirit nous. En este últim cas, només estaran pendents de registre en el sistema de gestió de les ajudes, la matrícula del vehicle adquirit, el seu número de bastidor, la declaració responsable del beneficiari que l'agent de vendes li ha aplicat el descompte corresponent, el certificat de desballestament del vehicle que va a substituir-se, i la factura.  
6. L'acreditació de la matriculació del vehicle haurà de presentar-se abans del 30 de novembre de 2010 com a condició necessària perquè l'entitat col·laboradora liquide la subvenció als agents de vendes.  
Article 13. Obligacions dels beneficiaris   
Els beneficiaris de les ajudes previstes en la present ordre estan obligats a:  
a) Lliurar a l'agent de vendes el vehicle substituït, amb anterioritat o en el moment de retirar el nou, o acreditar haver procedit a la seua destrucció i baixa definitiva abans de la matriculació o compra, segons es tracte de vehicle nou o usat.  
b) Sotmetre's a les actuacions de comprovació que porte a cap la Conselleria d'Indústria, Comerç i Innovació, i a les actuacions de control financer que corresponen a la Intervenció General de la Generalitat i a la Sindicatura de Comptes, en relació amb les subvencions i ajudes concedides.  
c) Mantenir la propietat i l'ús del vehicle objecte de la subvenció per un període de 2 anys.  
Article 14. Obligacions dels agents de vendes  
Són obligacions dels agents de vendes:  
a) Retirar, si és el cas, el vehicle substituït i lliurar-lo per a la correcta gestió com a residu a un centre autoritzat de tractament.   
b) Realitzar el descompte de l'ajuda sempre en el moment de la venda i lliurar als beneficiaris de les ajudes, un exemplar de la sol·licitud, així com la factura original del vehicle adquirit on conste el descompte realitzat en concepte de l'ajuda.  
c) Tramitar, omplir i trametre a l'entitat col·laboradora de la Conselleria d'Indústria, Comerç i Innovació, sense cap cost per al beneficiari, la sol·licitud i documentació complementària segons les condicions que s'establixen en la present ordre.  
d) Sotmetre's a les actuacions de control que porte a cap la Conselleria d'Indústria, Comerç i Innovació i a les actuacions de control financer que realitzen la Intervenció General de la Generalitat i la Sindicatura de Comptes.  
Article 15. Obligacions de l'entitat col·laboradora  
Són obligacions de l'entitat col·laboradora:  
a) Lliurar als agents de venda els fons rebuts en la forma establida en la present ordre i en el conveni subscrit amb la Conselleria d'Indústria, Comerç i Innovació.  
b) Comprovar el compliment i l'efectivitat de les condicions o requisits determinants per al pagament de les subvencions, així com la realització de l'actuació i el compliment de la finalitat que determina la concessió i el gaudi de la subvenció.  
c) Justificar el lliurament dels fons percebuts davant la Conselleria d'Indústria, Comerç i Innovació en la forma establida en l'article 30 de la Llei 38/2003, de 17 de novembre, General de Subvencions, mitjançant l'aportació de la documentació a què es fa referència en l'article 11 de la present ordre.  
d) Sotmetre's a les actuacions de comprovació que puga efectuar la Conselleria d'Indústria, Comerç i Innovació respecte a la gestió dels fons, així com a qualssevol altres actuacions de control financer que realitzen la Intervenció General de la Generalitat i la Sindicatura de Comptes.  
Article 16. Seguiment i control de les subvencions  
La Direcció General d'Indústria i Innovació realitzarà actuacions de seguiment i control de les subvencions concedides a l'empara d'esta ordre, a fi de verificar el compliment per part dels beneficiaris, els agents de vendes i l'entitat col·laboradora dels requisits i les obligacions exigits en esta.  
Article 17. Compatibilitat de la subvenció  
1. Les subvencions concedides a l'empara d'esta ordre són compatibles amb altres de la Generalitat o d'altres administracions o altres ens públics o privats, amb el límit del cost de l'actuació subvencionada.  
2. Les ajudes que es concedisquen a l'empara del règim de minimis no s'acumularan a cap ajuda pública corresponent a les mateixes despeses subvencionables si l'esmentada acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
3. Les ajudes regulades en esta ordre són incompatibles amb les concedides a l'empara de l'Ordre de 29 de juny de 2009 de la Conselleria d'Indústria, Comerç i Innovació, per la qual s'aproven les bases reguladores de les ajudes del Pla Prever Comunitat Valenciana 2009.  
Article 18. Reintegrament   
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els supòsits establits en l'article 37 de la Llei 38/2003, de 17 de novembre, General de Subvencions, i s'aplicarà el procediment regulat en el capítol II del títol II de l'esmentada llei.  
DISPOSICIÓ TRANSITÒRIA ÚNICA  
1. Les adquisicions de vehicles registrades en el sistema informàtic de gestió el 2009 que, tot i complir els requisits previstos en l'Ordre de 29 de juny de 2009, de la Conselleria d'Indústria, Comerç i Innovació, per la qual s'aproven les bases reguladores del Pla Prever Comunitat Valenciana 2009, no hagen pogut obtenir la subvenció corresponent, per esgotament de la quota assignada a cada un dels agents de vendes i, tanmateix, hagen percebut l'ajuda del Pla 2000E, podran ser subvencionades en la quantia prevista en la present ordre i pagades per l'entitat col·laboradora, sempre que en la factura que es trobe registrada en el sistema informàtic de gestió conste que s'ha efectuat el descompte corresponent.  
2. Les adquisicions de vehicles que s'hagen registrar en el sistema informàtic de gestió a partir d'1 de gener de 2010, i que en la data d'entrada en vigor de la present ordre ja hagen percebut l'ajuda corresponent al Pla 2000E, hauran de ser tramitades per l'entitat col·laboradora i pagada l'ajuda corresponent, sempre que estes adquisicions complisquen els requisits previstos en les bases aprovades per esta ordre, i haurà de constar en la factura inicial o en la rectificació que s'incorpore a l'efecte el descompte corresponent al Pla Prever Comunitat Valenciana.  
DISPOSICIONS FINALS  
Primera  
Es faculta la directora general general d'Indústria i Innovació per a dictar les resolucions necessàries per a l'aplicació, desplegament i interpretació de la present ordre.  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.   
València, 26 de febrer de 2010  
El conseller d'Indústria, Comerç i Innovació i   
vicepresident primer del Consell,  
VICENTE RAMBLA MOMPLET